  Анжелика Тихонова корреспондент Удмуртиын выль дышетскон ар сяме пырем линейкаосын кутскоз. Со сярысь элькунысь дышетонъя но тодосъя министр Светлана Болотникова 9-тӥ гудырикошконэ аппарат кенешонын вераз. Сӥё-дано ужрадъёс урамын яке нимаз группаосын ортчозы Светлана Болотникова пусйиз, 2021-2022 дышетскон арез азьвыл сямен ик висён вӧлмонэз алон понна куронъёсты быдэсъяса ортчытыны чаклало. Пиналъёсты дышетон очной амалэн радъяськоз. Школаосы пырон азьын температураез мерталозы, омырез рециркуляторъёсын тазатозы, соос дышетсконниосын пуктэмын ини, котькуд класс нимаз висъетын дышетскоз, со сяна, пиналъёс понна «уясь» расписание дасялозы. Дышетскон ар кутскон азьын школаосын рос-прос утялтскон ужъёс ортчытозы. Та дыре дышетон юртъёсты уже кутон азьланьтӥське. Со 15-тӥ гудырикошконэ йылпумъяськоз. Министрлэн кылъёсызъя, 1 сюрс 114 дышетсконниос ӧсъёссэс усьтыны дасесь ини, со 82,7 процентэз луэ. 6-тӥ гудырикошконлы выль дышетскон арлы дасяськон ужъёссэс 19 муниципал кылдытэтъёсын быдэсак йылпумъязы ини: Вавож, Вотка, Глаз, Грак, Дэбес, Камбарка, Каракулино, Кез, Кизнер, Кияса, Пичи Пурга, Сарапул, Сюмси, Ува, Шаркан, Юкаменск, Яр ёросъёсын, Глазкарын но Сарапулын. Ижкарысь куд-ог школаосын «Большой ремонт» ӵектос улсын ужъёс азинтӥсько на. Карлэн тӧроез Олег Бекмеметьев оскытӥз, 1-тӥ куарусёнлы вань дышетон юртъёс усьтӥськозы шуыса. 55 номеро школаын гинэ вылтуссэ тупатъян ужъёс 30-тӥ куарусёнозь кыстӥськозы. Ижкар администрацилэн пресс-службаяз веразы, ужъёс йылпумъяськытозь, дышетскисьёсты 6 но 20 номеро школаосы люкизы. Тодэ вайытом, Ижкарысь школаосын покчи классъёслы ватсаса 15 кабинетъёс дасялозы.  Тегъёс: Дышетон Ижкар Удмуртия пиналъёс школаос СветланаБолотникова  